หุ้นไทยแรงต่อบวกอีก 16.84 จุด
หุ้นไทยได้แรงหนุนกองทุน เคลื่อนไหวแดนบวกตลอดวัน ปิดตลาดบวก 16.84 จุด ซื้อขายหนาแน่นกว่า 6.7 หมื่นล้าน
27 มี.ค. 2556

หุ้นไทยได้แรงหนุนกองทุน เคลื่อนไหวแดนบวกตลอดวัน ปิดตลาดบวก 16.84 จุด ซื้อขายหนาแน่นกว่า 6.7 หมื่นล้าน
ดัชนีตลาดหลักทรัพย์แห่งประเทศไทย วันที่ 27 มี.ค. ยังคงปรับเพิ่มขึ้นต่อเนื่องจากวันก่อน โดยซื้อขายอยู่ระหว่าง 1,553.57 - 1,569.32 จุด และปิดตลาดที่ 1,560.87 จุด เพิ่มขึ้น 16.84 จุด หรือ 1.09% มูลค่าซื้อขาย  67,501.53 ล้านบาท 
นายชัย จิรเสวีนุประพันธ์ ผู้อำนวยการฝ่ายกลยุทธ์ลงทุน บริษัทหลักทรัพย์ (บล.) โนมูระ พัฒนสิน กล่าวว่า ตลาดหุ้นไทยยังคงได้ปัจจัยบวกจากในประเทศ โดยเฉพาะการทำ window dressing และ การเข้ามาซื้อของกองทุนทริกเกอร์ฟันด์ ประกอบกับปัจจัยต่างประเทศเอื้ออำนวย
"การลงทุนวันนี้นักลงทุนสลับกลุ่มเล่น โดยกลุ่มสื่อสารที่ปรับเพิ่มขึ้นมาเมื่อ 2-3 วันก่อน เริ่มปรับลดลง ขณะที่กลุ่มธนาคารและพลังงานปรับเพิ่มขึ้น" นายชัย กล่าว
พร้อมกันนี้ นายชัย คาดว่า ในวันพรุ่งนี้ แม้ว่าตลาดจะยังคงมีแนวโน้มปรับตัวเพิ่มขึ้นได้ต่อ แต่ระหว่างวันอาจจะมีความผันผวน และดัชนีอาจจะปรับเพิ่มขึ้นได้ไม่มาก เนื่องจากหุ้นขนาดใหญ่ราคาปรับเพิ่มขึ้นมาหมดแล้ว นอกจากนี้ นักลงทุนอาจจะชะลอการลงทุนเพื่อรอการประกาศตัวเลขเศรษฐกิจในวันศุกร์" 
ทั้งนี้ ประเมินว่า แนวต้านในวันพรุ่งนี้จะอยู่ที่ 1,570 จุด และแนวรับอยู่ที่ 1,550-1,545 จุด
มูลค่าซื้อขายสูงสุด 5 อันดับหลักทรัพย์
MLINK  ปิดที่ 5.20 บาท +0.94 บาท หรือ +22.07% มูลค่า 3,282.83 ล้านบาท 
TIPCO ปิดที่ 13.10  บาท +3.00 บาท หรือ  +29.70% มูลค่า 2,957.36 ล้านบาท 
INTUCH   ปิดที่ 80.25 บาท +1.75 บาท หรือ  +2.23% มูลค่า1,595.50 ล้านบาท
BLAND  ปิดที่ 2.04 บาท +0.09 บาท หรือ  +4.62% มูลค่า 1,591.92 ล้านบาท
KTB ปิดที่ 25.50 บาท +0.25 บาท หรือ +0.99% มูลค่า 1,566.78 ล้านบาท